
Tisztelt Képviselő-testület!

I. Előzmények:

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdésének 17. pontja az önkormányzatok számára helyben biztosítható ellátandó közfeladatok körébe sorolja a közreműködést a település közbiztonságának biztosításában. Ennek keretében Fót Város Önkormányzata Közbiztonsági Koncepciót és Feladattervet készít, melynek felülvizsgálata a Képviselő-testület hatáskörébe tartozik.

II. A döntéshez szükséges információk, tájékoztatások:

I. A Pest Megyei Rendőr-főkapitányság Dunakeszi Rendőrkapitányságának 2022. évi évértékelő jelentése teljes terjedelmében az előterjesztés 1. sz. mellékletében található.

Farkas Imre r. ezredes, rendőrkapitány úr a beszámolót a következők szerint összegezte:
„A Fóti Rendőrőrs állománya a 2022. év vonatkozásában feladatait végrehajtotta. A közterületi jelenlét fenntartásában jelentős szerepet játszó körzeti megbízottak, lakossággal és intézményekkel való rendszeres kapcsolattartásával együtt járó széleskörű személy és helyismeret, mára nélkülözhetetlenné vált a mindennapi feladatok eredményes végrehajtásához. A Fóti Rendőrőrs állománya a 2022. év során számtalan bejelentésre, panaszra reagált, munkájukat a törvényi előírásoknak megfelelően végezték.
A 2022. évre tervezett főbb célkitűzéseit a Fóti Rendőrőrs nagyrészt végrehajtotta. A számszerűen kifejezhető eredményességi mutatóink részben javultak. A betöréses lopások felderítésének eredményét, valamint a halálos balesetek bekövetkezésének arányát nem sikerült szinten tartani. A létszámhelyzet stabilizálása érdekében tett intézkedések nem hozták meg a várt eredményt.”

Egyúttal köszönetét fejezte ki a Rendőrkapitányság 2022. évben végzett munkájának anyagi és erkölcsi támogatásáért, és kérte beszámolója elfogadását.

II. Felelős szervek beszámolója a 2022. évi Feladattervben meghatározott feladatok végrehajtásáról
[bookmark: _Hlk102564090]
1./ A város közterületeinek, különösen játszótereinek és temetőinek fokozott ellenőrzése a rongálások megelőzés céljából.
Határidő: folyamatos
Felelős: Közterület-felügyelet, Fóti Közhasznú Polgárőr Egyesület

A 2022. évben a Fóti Közös Önkormányzati Hivatal Közterület-felügyelői és a Fóti Közhasznú Polgárőr Egyesület polgárőrei rendszeresen ellenőrizték a játszóterek rendjét. A játszóterek általános állapota jó, de gyakran előfordul, hogy az ott lévő lakosokat figyelmeztetésben kell részesíteni a játszóterek állagának megóvásával kapcsolatosan. Ebből a szempontból kiemelendő a Németh Kálmán út – Béke utca sarkán található játszótér, valamint a Fáy András téren található játszótér, ahol a padokat, illetve a kisgyermekek számára kihelyezett vagy a sportolásra szánt eszközöket olykor nem rendeltetésszerűen használják az ott összegyűlő fiatalok, illetve néhány lakos szeszesitalt fogyaszt a játszótéren és környékén. Az év során hatáskörükön belül ezeket az eseteket munkaidejükben a Közterület-felügyelők, azt követően pedig a polgárőrök a helyszínekre rendszeresen visszatérve meg tudták oldani.


2./ A közúti közlekedési balesetek számának csökkentése rendőri tevékenység mellett, a megelőzésben rejlő lehetőségek hatékonyabb kihasználásával, kommunikálásával.
Határidő: folyamatos
Felelős: Őrsparancsnok

A Fóti Rendőrőrs mb. őrsparancsnok, Novák Gábor Zsolt r. alezredes beszámolója szerint:

	
	2017.
	2018.
	2019.
	2020.
	2021.
	2022.

	Halálos baleset
	1
	0
	0
	0
	0
	3

	Súlyos sérüléses
	12
	10
	12
	6
	6
	12

	Könnyű sérüléses
	 34
	35
	27
	23
	32
	33

	Összesen sérüléses
	47
	45
	39
	29
	38
	48

	Anyagi káros baleset
	102
	89
	86
	63
	106
	118



„A közlekedés körében kifejtett tevékenység már hosszú évek óta nagy erőket és energiát köt le a rendőrkapitányság közterületi szolgálatot ellátó állományának munkájából. A saját és központi elrendelésű fokozott ellenőrzések a közutakat – autóutakat egy-, és kétszámjegyű utakat - érintik. A városból történő ingázás fő útvonala az M2 autóút lett, mely pozitív hatással van a városban közlekedők mindennapjaira, azonban a Fóton keresztül haladó 2102. sz., 2101.sz., 2103. sz. főutak forgalma még így is jelentősnek mondható. Ezen főutakat használják túlnyomó részt a környező települések (Veresegyház, Csomád, Őrbottyán, Erdőkertes) ingázói, akik tömegével a reggeli és a délutáni időszakban jelentős nyomás alá helyezik a már említett utakat.
A Közlekedésrendészeti Osztállyal együttesen kifejtett erőfeszítések ellenére is tovább növekedtek a tavalyi év folyamán a közlekedési balesetek esteszámai. Sajnálatos módon a 2022.évnek 3 halálos áldozata is volt. A közlekedési baleseti számok alakulását nagyban befolyásolja az elmúlt években az illetékességi területünkön és a környező településeken egyaránt növekedő lakosságszám, melynek vele járója az utakon növekvő járműforgalom. Ezen megnövekedett és folyamatosan növekvő járműforgalmat, egyre nehezebben képes elvezetni a jellemzően alul tervezett és egyes helyeken korszerűtlennek mondható közúthálózat, mely a biztonságos közúti közlekedés alappillére lenne.
A közlekedési balesetek számának minimumra történő szorítása továbbra is céljaink egyike, ennek megvalósítása érdekében folyamatos az együttműködésünk a Dunakeszi Rendőrkapitányság Közlekedésrendészeti Osztályával.”

3./ A közterületi hatósági jelenlét hatékonyságának növelése
Határidő: folyamatos
Felelős: Őrsparancsnok, Közterület-felügyelet, Fóti Közhasznú Polgárőr Egyesület

A Fóti Rendőrőrs mb. őrsparancsnok, Novák Gábor Zsolt r. alezredes beszámolója szerint:
„A Dunakeszi Rendőrkapitányság illetékességi területén folyamatos a közterületi szolgálatellátás. Szükség esetén átcsoportosítással a nap 24 órájában biztosított a rendőri jelenlét. A központilag szervezet közterületi szolgálat ellátása által biztosított a lakosság szubjektív biztonság érzetének fenntartása.”


4./ Az áldozattá válás elkerülése érdekében felvilágosítás nyújtása, ismeretbővítő előadások szervezése az Idősek Klubjában az idős emberek sérelmére elkövetett bűncselekmények módszereiről.
Határidő: folyamatos
Felelős: Őrsparancsnok, ESZEI-igazgató

Orosz Anikó ESZEI igazgató beszámolója szerint:
„Intézményünk ellátotti körében lévő idősek számára nemcsak a mindennapi életben felmerülő nehézségekben igyekszik segítséget nyújtani, hanem fontos feladatának tartja a minél biztonságosabb időskor megteremtésében való közreműködés a Helyi Esélyegyenlőségi Program Intézkedési Tervében szereplők szerint. Mivel az időskorúak fokozottan veszélyeztetettek a bűncselekmény-elkövetések szempontjából, ezért fontos cél a biztonságosabb időskor megteremtésében való aktív részvétel.
· A Dunakeszi Rendőrkapitányság munkatársának közreműködésével minden évben egy felvilágosító előadással egybekötött beszélgetést tartunk klubtagjainkkal, ahol átbeszéljük azokat a bűncselekményeket, melyeket tipikusan az időskorúak sérelmére követnek el. A rendőrség munkatársa részletekbe menően ismerteti a bűncselekmények ismertetőjegyeit, a teendőket és a megelőzés lehetőségeit, így időseink – reményeink szerint – elkerülheti az áldozattá válást.
· Ehhez szorosan kapcsolódóan a Fóti Közhasznú Polgárőr Egyesület tart figyelemfelhívó tájékoztatást időseinknek, illetve klubtagjaink foglalkozás keretében gondozónk közreműködésével bűnmegelőzési kisfilmeket tekintenek meg és csoportos beszélgetés formájában elemzik ki az ott látottakat. A klubtagok által megfogalmazott általános bűnmegelőzési és közbiztonsági kérdéseket közösen megbeszélik.
· 2022-es évben intézményünk tűz és munkavédelmi oktatását végző Galeatus Kft. előadói tartottak előadást klubtagjainknak, otthoni balesetekkel és azok veszélyeiről, valamint megelőzéséről.”

5./ A gyermekek és idősek bűnmegelőzési- és közbiztonsági felvilágosítása.
Határidő: folyamatos
Felelős: Őrsparancsnok, ESZEI Igazgató

A Fóti Rendőrőrs mb. őrsparancsnok, Novák Gábor Zsolt r. alezredes beszámolója szerint:
„Fót Rendőrős állománya 2022. év folyamán kiemelt figyelmet fordított különböző bűn és balesetmegelőzési tevékenységeknek. Ezen tevékenységek főként a körzeti megbízotti állományt érintették, akik az év során együttműködtek a Dunakeszi Rendőrkapitányság bűnmegelőzési előadójával, valamint a közlekedésrendészeti vizsgálói állománnyal.
Az illetékességi területünkön található oktatási és nevelési intézmények többségével a kapcsolat folyamatos, igényeknek megfelelően és tervezetten folyik a bűn és balesetmegelőzési
órák tartására. A helyes és biztonságos közlekedés témakörben tartandó előadások vonatkozásában a Dunakeszi Rendőrkapitányság Közlekedésrendészeti Osztálya az, mely minden esetben szakértő segítséget nyújt ezek lebonyolításában.
Megkeresések iskolákból, óvodákból és nyugdíjas klubokból is érkeztek. Fóton kettő, Csomádon pedig egy iskola rendelkezik iskolarendőri feladatot ellátó rendőrrel, mely feladat ellátására a körzeti megbízotti állományból is került kijelölésre megfelelő beosztott. A fentieken túl a rendelkezésre álló ELBÍR hírlevelek 2022 év során is folyamatosan megküldésre kerületek az iskolás korosztály és az időskorúak számára is, továbbá valamennyi polgárőrség vezető részére is eljuttattuk, mellyel minél szélesebb körben kívántuk elérni a lakosokat a bűncselekmények számának csökkentése érdekében.”

Orosz Anikó ESZEI igazgató beszámolója szerint:
[bookmark: _Hlk134625624]„A bűnmegelőzési- és közbiztonsági felvilágosítás részben kapcsolódik az előző ponthoz, tekintettel arra, hogy a Dunakeszi Rendőrkapitányság, illetve a Fóti Közhasznú Polgárőr Egyesület munkatársai az ESZEI-ben tartott előadásaikon kitérnek nemcsak az idősekkel kapcsolatos, hanem az általános bűnmegelőzési és közbiztonsági kérdésekre is.
A Család- és Gyermekjóléti Szolgálat 2022-ben több alkalommal is tartott észlelő- és jelzőrendszeri tanácskozásokat társintézményekkel közösen. A megtartott tanácskozások között több alkalom témája is felölelte az áldozattá válás, bűnmegelőzés és az adott témákhoz kapcsolódó prevenciós lehetőségeket: 
· „A gyermekek jogai és kötelezettségei”
· Oktatási-nevelési intézményekkel, rendvédelmi szervvel folytatott együttműködésről, és tapasztalataink.
· Az ellátottjogi képviselő feladata és hatásköre.
· „Prevenció és jelzés” oktatási-nevelési intézményekben végezhető prevenciós területek és érintett témák ismertetése, bemutatása.

Intézményünk továbbra is biztosítja szolgáltatásai között
· pszichológusi ellátást: krízishelyzetben lévő személyek részére
· jogi tanácsadást
· munkaügyi tanácsadást: Az ESZEI Család- és Gyermekjóléti Szolgálata rendszeres kapcsolatot tart fenn a Pest Megyei Kormányhivatal Váci Járási Hivatal Foglalkoztatási Osztályával. Az illetékes hatóságtól kétheti rendszerességgel elektronikus úton érkezik az aktuális, betölthető álláshelyekre vonatkozó lista, melyet minden érdeklődő ügyfél részére – igény szerint papíralapon, vagy elektronikus úton – rendelkezésre bocsátunk. Az álláslista rendelkezésre bocsátásán kívül – tájékoztatást nyújtunk állásbörzékről, képzésekről, illetve a munkavállalással és munkavállalói jogokkal kapcsolatos rendelkezésekről és azok változásairól. Segítséget tudunk nyújtani továbbá önéletrajz, motivációs levél készítésében, illetve telefon és internet-használatot biztosítunk igény szerint munkahely keresés céljából. A tanácsadás az állásinterjúra való felkészítést is magában foglalja.
· Hátralékkezelési tanácsadást: esetleges eladósodás hatásainak csökkentése érdekében a hátralékkezelési támogatás és az ahhoz kapcsolódó tanácsadás.

A jövőre nézve, továbbra is nagyon fontosnak tartjuk a rendszeres figyelemfelhívást, a tájékoztató előadások tartását, a friss információk megosztását. Így a bűnmegelőzés és áldozattá válás elkerülésének lényeges elemén a prevención keresztül, intézményünk jelzőrendszeri felelős által a Dunakeszi Óvodai és Humán Szolgáltató Központ (DÓHSzK) Család- és Gyermekjóléti Központ munkatársaival közösen, városunk oktatási és nevelési intézményeiben ezt csoportos foglalkozások keretén belül szeretné megvalósítani. 2022-es évben ennek az intézmények közötti szoros együttműködésnek kereteit igyekeztünk meg teremtették.”

6./ Közterületi rongálások felderítése, megelőzése.
Határidő: folyamatos
Felelős: Őrsparancsnok

A Fóti Rendőrőrs mb. őrsparancsnok, Novák Gábor Zsolt r. alezredes beszámolója szerint:
„Az elmúlt évben ismertté vált rongálás bűncselekmények száma (27) az előző évihez viszonyítva emelkedett (11). A hatóságunk tudomására jutott rongálás bűncselekmények harmada a gépjármű rongálások körébe lehet sorolni. A lakosság körében, a köznyugalomban felháborodást váltanak ki még a buszmegállók, parkok, játszóterek műtárgyaiban okozott rongálások.  Az ilyen bűncselekmények valamint szabálysértések elkövetőinek felderítése nehéz, hiszen az elkövetés ideje (hajnalban, vagy késő éjszaka), szemtanúk hiánya, vagy közvetett módon történő észlelésük, valamint az elkövetők távozása és az észlelés között eltelt hosszabb idő kevés támpontot adnak. 
A városban kihelyezett térfigyelő kamerarendszerek a közterületi bűncselekmények visszaszorításában az elkövetők felderítésében az eddigiek során is segítségünkre voltak, és remélem ezen rendszer bővítésével az ilyen jellegű cselekmények száma még inkább csökkenthető lesz.   
Továbbra is elkötelezettek vagyunk a közterületek ellenőrzésekor a közvagyon megóvása, a rongálások megelőzése tekintetében.” 

7./ A közterületen történő szeszesital fogyasztás visszaszorítása.
Határidő: folyamatos
Felelős: Őrsparancsnok, Közterület-felügyelet

A Fóti Rendőrőrs mb. őrsparancsnok, Novák Gábor Zsolt r. alezredes beszámolója szerint:
„Az ilyen esetek visszaszorítását kiemeleten kezeljük, kezeltük az elmúlt években is. Jól behatárolható az elkövetési helyek, melyek néhány nyitva tartó élelmiszerbolt, vagy dohánybolt előtti közterületet takar. Az üzletek tulajdonosi, üzemeltetői körének nagyrészében ezen tevékenységünk kapcsán partnerekre találtunk. 
Maga a szabálysértés elkövetésének ideje továbbra is az adott hónapban jellemzően a fizetés (segély) napokon, vagy azt követően jellemző.”

A közterület-felügyelők szintén kiemelten kezelik a közterületen történő szeszesital-fogyasztás problémáját. Ebből a szempontból fontos, és folyamatosan visszaellenőrizendő területek a Németh Kálmán út – Kosztolányi Dezső út sarkán lévő „Zöld ABC”, a Németh Kálmán út – Madách Imre utca egyik sarkán lévő „Lila ABC” és a másik sarkon működő dohánybolt, a Móricz Zsigmond út – Géza fejedelem utca sarkán lévő „LIKO ABC”, valamint a „Vásártéri ABC” közvetlen környezete. Az üzletek környékét rendszeresen ellenőrzik, az utcán szeszesitalt fogyasztó lakosokat figyelmeztetésben részesítik. 

8./ A „Szomszédok Egymásért Mozgalom” népszerűsítése.
Határidő: folyamatos
Felelős: Őrsparancsnok

A Fóti Rendőrőrs mb. őrsparancsnok, Novák Gábor Zsolt r. alezredes beszámolója szerint:
„Főként a város idős, nyugdíjas lakossága körében tapasztaltam azt, hogy figyelnek a környezetükre, szomszédjaikra, lakóhelyük közlekedésére, az ott megjelenő idegen személyekre.  Sajnos a bűnelkövetők közkedvelt potenciális áldozati csoportja a szépkorúak köre, mivel ezen emberek megtévesztéssel, magányuk kihasználásával nagyon könnyen befolyásolhatók, de sokszor maga az időskorú óvatlansága az, ami „tragédiához” vezet.    
Így különösen részükre (de mindenki számára) felhívásunk e tárgyban örök érvényű, azaz: „Törekedjen jó kapcsolatot ápolni szomszédjaival. Kölcsönösen figyeljenek egymás otthonaira, ha gyanús idegent lát lakásaik közelében, azonnal hívja a rendőrséget.”

III. Új, átfogó Közbiztonsági Koncepció készítése 

Az Mötv. 13. § (1) bekezdésének 17. pontja alapján az önkormányzatok kötelező feladata a közreműködés a település közbiztonságának biztosításában. A rendőrségről szóló 1994. évi XXXIV. törvény III. fejezete a települési önkormányzat és a rendőrség kapcsolatát határozza meg. Felhívja többek között a rendőri és az önkormányzati vezetőket a közbiztonsággal kapcsolatos feladatok közös ellátására, a település bűnmegelőzési- és közbiztonsági koncepciója kimunkálására. A Nemzeti Bűnmegelőzési Stratégiáról (2013–2023) szóló 1744/2013. (X. 17.) Kormányhatározat 7. fejezete kimondja, hogy az önkormányzatoknak aktív, kezdeményező szerepet kell játszaniuk a helyi közösség biztonságát szolgáló tervek elkészítésében és végrehajtásában.

A közbiztonság a társadalmi együttélés rendjének az adott időszakban és helyen jogilag szabályozott olyan tényleges helyzete, amelyben az emberek élete, személye, javai és jogai biztosítottak az illetéktelen támadástól. A közbiztonság infrastrukturális tényező is, a gazdaság működésének olyan feltétele, amely befolyásolja a beruházási szándékot, az idegenforgalmat, az állampolgárok mindennapjait, hangulatát, a letelepedési kedvet. A település közbiztonsági állapota a helyi problémák összességéből tevődik össze, ezek kezelése és a bűncselekmények megelőzése is csak helyi összefogással lehetséges. A bűnözés mérséklése a lakosság és a rendőrség közös feladata. A helyi lakosokat és azok érdekeit meg kell védeni a bűnözőktől, a közlekedési és együttélési szabályokat súlyosan sértőktől, ezért a közbiztonság fontosságából és az önkormányzás lényegéből fakadóan az önkormányzatnak rendelkeznie kell bűnmegelőzési és közbiztonsági koncepcióval. Gondolkodásunk és cselekvésünk középpontjába a bűnmegelőzési szemléletet helyezzük, hogy azon keresztül elérjük a lakosság szubjektív biztonságérzetének optimumát, illetve az objektív biztonság kívánatos fokát.

A jelenlegi Koncepció célja, hogy olyan összehangolt bűnmegelőzési tevékenység bontakozzon ki Fót városának területén, amelynek alapja az Önkormányzat, a rendőrség, a polgárőrség folyamatos és szoros együttműködése. Az együttműködés jelenleg is napi szintű, a közös munkát a közvetlen, segítő szándékú kapcsolattartás jellemzi. Az átfogó új Koncepció megalkotása az Önkormányzat Integrált Településfejlesztési Stratégiájának elfogadását követően indokolttá vált.

A fentiek alapján az alábbi határozati javaslatokat terjesztem a Tisztelt Képviselő-testület elé:

III. Határozati javaslatok:

.../2023. (V.31.) KT-határozat

1./ Fót Város Önkormányzat Képviselő-testülete elfogadja a Pest Megyei Rendőr-főkapitányság Dunakeszi Rendőrkapitányságának 2022. évi tevékenységéről szóló, 104/2023. sz. előterjesztés 1. sz. melléklete szerinti szakmai beszámolóját.

2./ Fót Város Önkormányzat Képviselő-testülete felkéri a Polgármestert, hogy a döntésről írásban tájékoztassa a Pest Megyei Rendőr-Főkapitányság Dunakeszi Rendőrkapitányságának rendőrkapitányát.

Felelős: polgármester
Határidő: 1./ pont: azonnal, 2./ pont: a döntést követő 8 napon belül.

IV. Határozati javaslatok:

.../2023. (V.31.) KT-határozat

1./ Fót Város Önkormányzat Képviselő-testülete megköszöni a Dunakeszi Rendőrkapitányság, A Fóti Rendőrőrs, valamint Fót Város Egyesített Szociális és Egészségügyi Intézmény Család- és Gyermekjóléti Szolgálatának munkáját, akik a város közbiztonsága érdekében tevékenyen közreműködtek.

2./ Fót Város Önkormányzat Képviselő-testülete felkéri a Polgármestert, hogy az 1./ pontban foglalt döntésről írásban értesítse az érintett szervezetek vezetőit.

Felelős: polgármester
Határidő: 1./ pont: azonnal, 2./ pont: a döntést követő 8 napon belül.

V. Határozati javaslatok:

.../2023. (V.31.) KT-határozat

1./ Fót Város Önkormányzat Képviselő-testülete jóváhagyja a 104/2023. sz. előterjesztés 5. sz. melléklete szerinti 2023. évre vonatkozó Feladattervet.

2./ Fót Város Önkormányzat Képviselő-testülete felkéri a Polgármestert, hogy az 1./ pontban foglalt döntésről írásban értesítse az érintett szervezetek vezetőit.

Felelős: polgármester
Határidő: 1./ pont: azonnal, a 2./ pont: a döntést követő 8 napon belül.

VI. Határozati javaslatok:

.../2023. (V.31.) KT-határozat

1./ Fót Város Önkormányzat Képviselő-testülete felkéri a Polgármestert, hogy pályáztatási eljárást folytasson le Fót Város új, átfogó Közbiztonsági és Bűnmegelőzési Koncepciójának 2024-2029. év vonatkozásában.

2./ Fót Város Önkormányzat Képviselő-testülete a határozat 1./ pontja szerinti feladat elvégzéséhez szükséges fedezetet legfeljebb bruttó 5.000.000.- Ft. összegben az általános tartalék terhére biztosítja.

Felelős: polgármester 
Határidő: 1-2./ pont: azonnal.

Jogszabályi hivatkozás: 
· Magyarország helyi önkormányzatairól szóló 2011. évi CLXXXIX. törvény, 13. § (1) bekezdés 17. pontja.
· A rendőrségről szóló 1994. évi XXXIV. törvény

Az előterjesztés mellékletei:
1. számú melléklet: Dunakeszi Rendőrkapitányság 2022. évi beszámolója
2. számú melléklet: Fóti Rendőrőrs beszámolója a 2022. évi Feladatterv végrehajtásáról
3. számú melléklet: Orosz Anikó, az ESZEI igazgatójának beszámolója a 2022. évi Feladatterv végrehajtásáról
4. számú melléklet: Fót Város Önkormányzatának Közbiztonsági Koncepciója,
5. számú melléklet: 2023. évre vonatkozó Feladatterv

